Úradný vestník L 006 , 10/01/2004 S. 0038 - 0039



Rozhodnutie Komisie z 22. decembra 2003, ktorým sa mení a dopĺňa rozhodnutie 2002/657/ES, ktoré sa týka stanovenia minima požadovaných pracovných limitov (MPPL) pre určité rezíduá v potravinách živočíšneho pôvodu [oznámené pod číslom dokumentu K(2003) 4961] (Text s významom pre EHP) (2004/25/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 96/23/ES z 29. apríla 1996 o opatreniach na monitorovanie určitých látok a ich rezíduí v živých zvieratách a živočíšnych výrobkoch a o zrušení smerníc 85/358/EHS a 86/469/EHS a rozhodnutí 89/187/EHS a 91/664/EHS [1], naposledy zmenenú a doplnenú nariadením (ES) č. 806/2003 [2], a najmä na jej článok 15 ods. 1 druhý pododsek, keďže: (1) prítomnosť rezíduí vo výrobkoch živočíšneho pôvodu je vecou znepokojenia v súvislosti s verejným zdravím; rozhodnutie Komisie 2002/657/ES z 12. augusta 2002, ktorým sa vykonáva smernica Rady 96/23/ES v súvislosti s účinnosťou analytických metód a interpretáciou výsledkov [3], v znení rozhodnutia 2003/181/ES [4], ustanovuje postup na progresívne stanovenie minima požadovaných pracovných limitov (MPPL) analytických metód používaných na zisťovanie látok, ktorých použitie nie je schválené alebo je v spoločenstve osobitne zakázané; (2) na základe zistenia rezíduí z farmakologicky aktívnej látky malachitová zelená, ktorej použitie vo veterinárnych liekoch pre zvieratá, ktoré sú zdrojom potravy, nie je v spoločenstve schválené, a jej metabolitu leukomalachitová zelená v produktoch akvakultúry, pri porade s referenčnými laboratóriami spoločenstva, národnými referenčnými laboratóriami a členskými štátmi bola dohodnutá hladina, ktorá sa má stanoviť pre harmonizované MRPL pre uvedenú látku; (3) na zabezpečenie rovnakej úrovne ochrany spotrebiteľa v spoločenstve je potrebné určiť harmonizované úrovne pre kontrolu uvedenej látky; (4) rozhodnutie 2002/657/ES by sa preto malo v súlade s tým zmeniť a doplniť; (5) opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 Rozhodnutie 2002/657/ES sa mení a dopĺňa takto: 1. Článok 4 sa nahrádza takto: "Článok 4 Členské štáty zabezpečia, aby analytické metódy používané na zisťovanie tu uvedených látok spĺňali minimá požadovaných pracovných limitov (MRPL) stanovené v prílohe II voči matriciam uvedeným v prílohe: a) chloramfenikol; b) metabolity nitrofuránov; c) medroxyprogesterón; d) malachitová zelená." 2. Príloha II k rozhodnutiu 2002/657/ES sa mení a dopĺňa tak, ako je to stanovené v prílohe k tomuto rozhodnutiu. Článok 2 Toto rozhodnutie je adresované členským štátom. V Bruseli 22. decembra 2003 Za Komisiu David Byrne člen Komisie [1] Ú. v. ES L 125, 23.5.1996, s. 10. [2] Ú. v. ES L 122, 16.5.2003, s. 1. [3] Ú. v. ES L 221, 17.8.2002, s. 8. [4] Ú. v. ES L 71, 15.3.2003, s. 17. -------------------------------------------------- PRÍLOHA Rozhodnutie Komisie 2002/657/ES sa mení a dopĺňa takto: Do prílohy II je pridáva tento riadok: "Látky a/alebo metabolit | Matrice | MRPL | Súčet malachitovej zelenej a leukomalachitovej zelenej | Mäso z produktov akvakultúry | 2 μg/kg" | --------------------------------------------------